En, måske to hunde blev ofre for en brand i et Kolonihavehus i Haveforeningen Højvang Vest, der ligger på Mylius Erichsensvej i Aalborg. Det fortæller vagtchef ved Nordjyllands politi Jess Falberg. Kolonihavehuset er i øjeblikket fremlejet til en 44 -årig mand, der ikke var til stede, da brandfolkene ankom.. Der blev ringet 112 om branden klokken 9.17, og da brandfolkene kort efter var på stedet, var hele huset allerede overtændt, fortæller indsatsleder Jakob Schmidt fra Nordjyllands Beredskab. - Umiddelbart forlød det, der kunne være to personer og to hunde i huset, men det fik vi hurtigt afkræftet. Men desværre fandt vi senere en indebrændt hund i huset, siger han. Asbest spredt i området Der var på intet tidspunkt fare for, den voldsomme brand skulle brede sig til andre bygninger, men de høje temperaturer medførte, at mange af husets eternitplader sprang i masser af stykker, der er spredt over et større område op til 50 meter fra huset. - Et skadesselskab er allerede gået i gang med at rydde op, men der går nok lidt tid, inden folk kan vende tilbage til deres hus. Der er jo en sundhedsrisiko ved asbeststøv, siger Jakob Scmidt. Brandårsagen er endnu ukendt, og det er heller ikke klart, hvor ilden er opstået, lyder det fra indsatslederen.

Referat:
En brand i et kolonihavehus i Aalborg Øst fik torsdag formiddag et tragisk udfald, da brandfolkene fandt en omkommet hund i brandtomten.